**Mamă**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mamă, înger fără aripi.

Tu, aripi de ai avea,

Le-ai purta mereu închise,

Niciodată n-ai zbura.

N-ai zbura, dar nu de teamă,

N-ai zbura, dar nu de greu,

Ci, de dragoste prea multă,

Ai rămâne-n jurul meu.

Nu ai vrea s-ajungi la stele,

Nu ai vrea la Lună, sus,

Ci la tâmpla mea te-ai pune

Să îmi spui ce mi-ai mai spus.

Să-mi şopteşti câtă iubire-ţi

Izvorăşte inima.

Bate-o dată pentru mine

Şi-apoi bate...tot aşa.

Să stăm tâmplă lângă tâmplă,

Să mă strângi la pieptul tău

E sublimul pentru tine,

E aproape Dumnezeu.

.............................................

Mamă, înger, nu ai aripi.

Tu, aripi de ai avea,

Ţi le-ai smulge şi pe-acelea

Şi tot mie mi le-ai da.

Mamă, înger, de ţi-aş spune

Că vreau stele de pe cer,

Ţie, brusc, ţi-ar creşte aripi

Stele mii să îmi oferi!